Kɨu kiʼna nuu viko ka xaxi ñayiu tila ñatu yɨʼɨ levadura,
hora io xa kaʼni koio‑s tkolelu ka xaxi‑s viko Paxcua,
n‑ka xijan tnuʼu se dakuaʼa Jesús nuu‑ia:
—¿Ndexu juini‑n xa jɨʼɨn koio‑da,
xa kada tuʼa‑da ndeyu viko Paxcua,
xa kaa‑n?
N‑tundaʼa‑ia uu se dakuaʼa‑ia,
te n‑xiaʼan‑ia:
—Juaʼan Jerusalén.
Ijan nanitnaʼa‑n xiʼin ɨɨn seyɨɨ ndido yoo ndute.
Kandijun‑n‑sɨ jɨʼɨn.
Davaʼa nga veʼe ndɨu‑s,
jaʼan‑n nuu xtoʼo veʼe jan:
“Jaʼan Maestru:
¿Nde io cuartu nuu kutuu‑r,
cuartu nuu kaxdini‑r xiʼin se dakuaʼa‑r ndeyu viko Paxcua?”
Mee‑s dandeʼa ñaʼa ɨɨn cuartu dujun,
cuartu kaʼnu,
io tuʼa.
Ijan kada tuʼa‑n xa kaxdini‑ro.
N‑ka kee uu se dakuaʼa‑ia,
te n‑ka kɨu‑s Jerusalén.
Ijan n‑ka xini‑s xa io tuʼa ntdaa,
nani n‑jaʼan‑ia,
te n‑ka kidavaʼa‑s ndeyu viko Paxcua.
Ijan na n‑kunee,
n‑xee mee Jesús xiʼin uxi uu se dakuaʼa‑ia.
Nɨni nukoo‑ia xiʼin‑s,
te ka xaxi‑s xiʼin‑ia,
n‑jaʼan Jesús:
—Xandaa kuu xa jaʼan‑r.
Ɨɨn mee‑n diko ñaʼa mee‑r.
Ɨɨn se xax kaʼnu xiʼin‑r vitna.
N‑ka kixeʼe‑s xa ka tnau ini‑s.
Ɨɨn ɨɨn‑s n‑ka xijan tnuʼu‑ia:
—¿Ñadu daña kuu‑s a?
N‑xiaʼan‑ia:
—Ɨɨn se kuu tnaʼa uxi uu‑n,
se dandoyo tila idini koʼo xiʼin‑r,
kuu‑s.
Chi Se kuu ñani tnaʼa ñayiu,
nani n‑ka chidotnuni‑s xa yaʼa‑s,
dani yaʼa‑s.
¡Ko naka ndaʼu se diko Se kuu ñani tnaʼa ñayiu!
Vaʼa ka nux ña n‑kaku seyɨɨ jan n‑kuu.
Hora ka xaxi‑s xiʼin‑ia,
n‑tnɨɨ‑ia tila te n‑xiaʼan‑ia xa n‑kutaʼu‑ia nuu Ianyuux.
N‑taʼu dava‑ia tila,
te n‑dakee xio‑ia nuu‑s ntdaa‑s.
N‑jaʼan‑ia:
—Kax koio‑n.
Xaʼa kuu yɨkɨ kuñu mee‑r.
Te ijan,
n‑tnɨɨ‑ia ɨɨn vasu ñuʼu ndudi uva.
N‑xiaʼan‑ia xa n‑kutaʼu‑ia nuu Ianyuux,
te n‑xiaʼan‑ia vasu ñuʼu ndudi uva,
xa koʼo koio‑s itaʼu itaʼu,
ntdaa‑s.
N‑jaʼan‑ia:
—Xaʼa kuu nɨñɨ‑r katu xaxeʼe ñayiu.
Xaxeʼe nɨñɨ mee‑r,
ndadandaa Ianyuux kuechi ñayiu,
xa kutuu vaʼa koio kueʼe ñayiu xiʼin mee‑ia.
Xandaa kuu xa jaʼan‑r.
Nuncas ma koʼo ka‑r ndudi uva yaʼa,
nde kɨu ijan,
na koʼo xee‑r nuu taxnuni Ianyuux.
Na n‑ka xita‑s ɨɨn alabanza Ianyuux,
n‑ka kee‑s veʼe ijan.
Juaʼan‑s Yuku Yutnu Olivo.